b'\n_START_ARTICLE_\nNacionalno sveti\xc5\xa1te sv. Josipa\n_START_PARAGRAPH_\nNacionalno sveti\xc5\xa1te sv. Josipa nalazi se u Karlovcu. Sveti\xc5\xa1te su hrvatski biskupi proglasili Nacionalnim sveti\xc5\xa1tem svetog Josipa Crkve u Hrvata, 15. travnja 1987. godine. Nalazi se u Dubovcu, podno istoimenog starog grada iz 13. stolje\xc4\x87a. _NEWLINE_Gradnja crkve sv. Josipa zapo\xc4\x8dela je 1968. godine. Kamen temeljac blagoslovio je tada\xc5\xa1nji pomo\xc4\x87ni biskup Franjo Kuhari\xc4\x87 14. srpnja 1968., a crkvu je posvetio 15. rujna 1974. godine nadbiskup Franjo \xc5\xa0eper. Glavna projektantica bila je dipl. arh. Josipa \xc5\xa0ponar Muth. Na ulazu u sveti\xc5\xa1te, na parkovnoj povr\xc5\xa1ini, nalazi se skulptura "Umornog putnika" \xe2\x80\x93 "Hodo\xc4\x8dasnika". _NEWLINE_Hodo\xc4\x8dasnici najvi\xc5\xa1e dolaze 19. o\xc5\xbeujka (svetkovina sv. Josipa) kad je glavno pro\xc5\xa1tenje, kojem prethodi devet srijeda priprave i 1. svibnja (svetkovina sv. Josipa Radnika). Pro\xc5\xa1tenja zavr\xc5\xa1avaju u rujnu, kad se 15. rujna slavi Posvetilo crkve. Sveti\xc5\xa1te je gradio i vodio sve do 1999. godine \xc5\xbeupnik mons. Marijan Radanovi\xc4\x87, koji je izdavao i "Glasnik sv. Josipa" \xc4\x8detiri puta godi\xc5\xa1nje._NEWLINE_Hrvatski sabor na svom zasjedanju 9. i 10. lipnja 1687. godine proglasio je sv. Josipa za\xc5\xa1titnikom hrvatskog kraljevstva odnosno Za\xc5\xa1titnikom Domovine i hrvatskog naroda. To\xc4\x8dnije, u saborskom protokolu od tih dana, na latinskom jeziku pi\xc5\xa1e: "Sveti Josip, Krista Spasitelja vjerni branitelj, Djevice Bogorodice djevi\xc4\x8danski zaru\xc4\x8dnik, za posebnog za\xc5\xa1titnika Kraljevine Hrvatske u Dr\xc5\xbeavnom saboru godine 1687. od redova i stale\xc5\xbea jednoglasno je odabran." Svijest o tome nije osobito za\xc5\xbeivjela, ali su hrvatski biskupi na svom zasjedanju u Splitu 1972. godine rekli "da je odluka Hrvatskog sabora iz 1687. god. i sada na snazi, jer Sabor nije imao u vidu apstraktno hrvatsko kraljevstvo, nego hrvatski narod, koji nad\xc5\xbeivljuje sve peripetije oko svoga suvereniteta\xe2\x80\xa6". Tada je Hrvatska biskupska konferencija donijela odluku da se osobito mora \xc5\xa1tovati u Hrvatskoj . To je progla\xc5\xa1enje na prijedlog zagreba\xc4\x8dkog biskupa Martina Borkovi\xc4\x87a bilo pravovaljano sa svjetovne i crkvene strane, i kasnije nije nikada osporeno._NEWLINE_Sveti Josip odlukom Gradskog poglavarstva Grada Karlovca 1990. godine, postaje za\xc5\xa1titnikom grada Karlovca._NEWLINE_Slika iz Nacionalnog sveti\xc5\xa1ta sv. Josipa bila je motiv plakata i letaka za Tridesetodnevnicu za Hrvatsku i hrvatski narod 2017. godine.'